Van die little magazines-digters stig later hul eie uitgewerye, hoofsaaklik omdat hulle nie by hoofstroomuitgewers (daarmee word bedoel die Naspers-groep) kan publiseer nie. So stig Etienne van Heerden en Louis Serfontein 'n uitgewery, Uitgewery Skoppensboer, en publiseer in 1981 Brekfis met vier, 'n bundel waarin André le Roux du Toit, Daniel Hugo, Peter Snyders en Etienne van Heerden saam debuteer. Die rol van die literêre tydskrifte in die tagtigerjare kan nie onderskat word nie, aangesien dit ruimte gebied het vir eksperimentele werk wat deur sommiges as te gewaagd of as 'n risiko beskou is.
Tesame met hierdie digterstemme was daar die invloed van die gemeenskapsteater en amateurtoneelaktiwiteite van byvoorbeeld die Cape Flats Players. Die Swart Afrikaanse Gemeenskapsteater (SAG) is vir 'n doktorale proefskrif deur Julian Smith ondersoek. Hy verwys na die verskillende tipes van die SAG-dramas en beklemtoon dat die oorgrote meerderheid van hulle tekste handel oor sosiale probleme en politieke kwessies. Saam met die amateurtoneelgeselskappe van dié tyd gaan die gemeenskapsteaters wat amateurtoneel opgevoer het.
Kongresse deur die Afrikaanse Skrywersgilde (in 1975 begin) en die Afrikaanse Letterkundevereniging (in 1984 gestig) het daartoe bygedra dat meer gesprekvoering oor grense plaasgevind het, en belangrike sake soos sensuur is aangeraak. In 1985 word 'n simposium oor swart Afrikaanse skrywers by UWK gehou, oor spesifieke probleme wat bruin Afrikaanse skrywers ondervind; terwyl in 1989 'n byeenkoms by die Victoria-waterval plaasvind tussen Suid-Afrikaanse skrywers en die ANC.
In 2005 was die tema van die Woordfees in Stellenbosch Die Tagtigs en baie gesprekke en lesings oor die tagtigerjare het plaasgevind. Elize Botha het op 10 Maart 2005 'n referaat gelewer oor die vraag of daar van 'n Tagtigerbeweging gepraat kan word en het tot die gevolgtrekking gekom dat daar nie van 'n beweging gepraat kan word nie, maar dat daar wel beweging was in die Tagtigs. En dit is moontlik die beste opsomming van die woelige tydperk van die 1980's.